ביומן האינתיפאדה המושתקת של הקול היהודי נרשמו השבוע 55 אירועי טרור שבצעו ערבים בהם נפגעו שבעה בני אדם.

ביום חמישי שעבר נסעה יהודיה בכביש 443 והותקפה באבנים על ידי ערבים. האישה נפצעה ונזקקה לטיפול רפואי.

לבית המשפט הצבאי בסאלם הגיעו נערים ערבים כשברשותם מטעני חבלה. המטענים נוטרלו ופוצצו באופן מבוקר על ידי חבלן. בבקעת הירדן יידו ערבים בקבוק זכוכית לעבר רוכבת אופנוע יהודיה.

ביום ו' יידו ערבים בקבוקי תבערה לעבר כלי רכב שנסעו סמוך ליישוב עפרה. במוצאי שבת יידו ערבים אבנים לעבר כלי רכב בצומת הכבשים סמוך לחברון, דווח על רכב שנפגע פעמיים בתוך שעה באותו המקום.

ביום א' תקף ערבי תושב יהודי שהסתובב לא רחוק מהיישוב תקוע. היהודי נמלט לעבר היישוב והמחבל רדף אחריו, חדר ליישוב וניסה לפגוע באחרים באמצעות ברזל שאחז. שלושה אנשים נפגעו בחרדה במקום. המחבל נעצר.

במחסום קלנדיה נעצרה ערבייה כשברשותה סכין.

ביום שני בבוקר במהלך הרס בניה ערבית בלתי חוקית בכפר וואלג'ה סמוך להר גילה תקפו עשרות פורעים ערבים חיילים, פקחי מנהל ושוטרי מג"ב שהגיעו למקום. שני מאבטחים שנכחו באירוע נפצעו ונזקקו לטיפול רפואי.

בשעות אחר הצהריים הגיע מחבל ערבי סמוך לחיילים שעמדו סמוך לשכונת גבעת האבות בחברון וניסה לדקור אותם. החיילים חיסלו את המחבל.

סמוך לאלון מורה נתפס ערבי כשברשותו שקית עם בקבוקי תבערה. מדובר בנוהל החוזר על עצמו פעמים רבות בשבועות האחרונים.

ביום שלישי האחרון יידו ערבים אבנים לעבר כלי רכב בראס כרכר לא רחוק מצומת הדואר בבנימין. יהודי שעבר במקום נפגע מיידוי האבנים ופינה את עצמו לקבלת טיפול ביישוב טלמון.

ביום ד' השליכו ערבים מרצועת עזה בלון תבערה לעבר יישובי עוטף עזה, שריפה פרצה סמוך לכרם שלום. כמו כן השליכו ערבים צמיגים בוערים ביער גבעות בגוש עציון ושריפה גדולה פרצה במקום.